钦定古今图书集成/明伦汇编/交谊典/第038卷 > 邵二泉集 > 《与陈逊斋巡按》唐·顺之
## 钦定古今图书集成/明伦汇编/交谊典/第038卷 > 邵二泉集 > 《与陈逊斋巡按》唐·顺之

某迂拙无似，然至于慕德向贤之心，未尝不与人同；
而交际务报施，尚往来之谊，亦未尝不与人同也。自
使节惠临江南，躬清苦之行以率先属吏，严激扬之
政以整齐习俗。某虽在山泽，亦窃闻风而慕焉久矣。
且使节莅敝邑，两辱垂问野人之庐，而士夫间亦每
传言执事以道义相爱。因复自念，仆未尝一日得奉
教于左右，而乃辱降意先施若此，则又窃感且愧焉
久矣。然则仆于执事，不为无所向往，而执事于仆，不
为无所下交矣。其于所谓慕义之心，报施之礼，皆宜
奔走自效于左右，而乃缺然至今焉者，非甚疏狂，当
不若是。故敢以鄙怀布于左右。某被罪为民人也，诸
公高谊，虽过以士礼相遇，而固陋之私，则不敢不以
民礼自居。编甿之役，既不可以僭于缙绅之交；稼穑
之论，亦不可以参于政事之间。是以八九年来，其于
公门，未尝敢一窥焉。盖非敢自为偃蹇，诚不敢以渎
尊者也。草莽之不敢见，《孟子》之所谓“不敢”也。且某多
病早衰，去冬复感阴寒，遂成末疾，两足痿痹，卧不能
起，飒然摧朽，已成废人，惟屏迹村庄，少藉药物支持。
是以执事之门，既未及躬候，而执事枉顾，又不及拥
篲以迎，盖坐此也。然则仆于执事交际之礼，既拘于
分之不敢自尽，向往之殷，又牵于病之不能自致，惟
有扪心怀惭而已。念无以自达于左右，故敢以书上，
并以为谢，幸垂亮焉。